El passat dijous 5 de novembre van sortir de l'Arxiu Comarcal del Maresme (ACM) 1016 unitats d'instal•lació (120 metres lineals) amb destinació a una planta de tractament i reciclatge de residus, on se'n va executar la destrucció i es va certificar que es feia amb les garanties de confidencialitat necessàries.
Aquesta documentació destruïda corresponia a expedients de l'impost sobre transmissions patrimonials i actes jurídics documentats i a expedients d'exempcions de l'impost sobre transmissions patrimonials i actes jurídics documentats, produïts per l'Oficina Liquidadora de Pineda de Mar, ens depenent de la Generalitat de Catalunya.
Aquesta documentació va ingressar a l'ACM entre els anys 2002 i 2006, i des d'aleshores s'hi ha conservat en custòdia temporal i se n'han servit els expedients en préstec quan aquest ens ho ha sol·licitat.
Atès que es tracta de dues sèries de consulta molt infreqüent i a tenor del poc valor informatiu, tant present com futur, la Comissió Nacional d'Accés, Avaluació i Tria Documental de la Generalitat de Catalunya (CNAATD), una comissió d'experts formada per arxivers, juristes i historiadors, va determinar, en l'ordre de 26 de setembre de 1995, que podien ser destruïdes totalment, al cap de 5 anys des de la data de tancament de l'expedient.
Aquestes disposicions foren publicades al DOGC per ordre del conseller de Cultura el 20 de novembre de 1995 (DOGC núm. 2.117) per mitjà de les Taules d'Avaluació Documental (TAD) número 76 i 77.
Encara que sembli paradoxal, els arxius es destrueixen per poder conservar.
Per tal de guanyar espai i poder ingressar nova documentació de conservació permanent cal destruir el que la CNAATD ha estimat d'escàs valor informatiu i històric, conservant el màxim possible de dades en documents recapituladors (llibres de registre, llibres de comptes, bases de dades...).
D'aquesta manera es conserva menys documentació però amb el màxim de dades i s'optimitza l'espai de l'arxiu, se'n racionalitzen les despeses derivades i s'aconsegueix una gestió eficient dels dipòsits en aplicació dels criteris més actuals d'arxivística i gestió documental, així com del marc normatiu.
Amb el mateix criteri, els tècnics arxivers de l'ACM ja treballen per elevar a la CNAATD noves propostes per poder eliminar la documentació d'escàs interès administratiu, informatiu i històric del Consell Comarcal del Maresme i d'altres ens públics que hi tenen dipositats els seus fons.
L'Arxiu Comarcal del Maresme, inaugurat l'any 1997 i que comparteix instal·lacions i altres qüestions organitzatives amb l'Arxiu Municipal de Mataró, s'està quedant petit.
Compta amb3.564 metreslineals de prestatgeria i, tot i que darrerament s'estan redistribuint els fons per optimitzar l'espai, aviat arribarà al màxim de la seva capacitat, fet que obligarà a buscar un nou arxiu intermedi que pugui albergar-ne la documentació de custòdia temporal.
Amb l'actuació del 5 de novembre, dirigida per l'Arxiu Comarcal del Maresme amb la col·laboració de l'Oficina Liquidadora de Pineda de Mar i amb la supervisió i el vistiplau de la CNAATD, l'Arxiu ha guanyat120 metreslineals que permetran en endavant acomodar nous ingressos de documentació històrica, tant d'institucions públiques, com de fons privats, familiars, personals, d'entitats i d'empreses, que puguin ser d'interès col·lectiu.